khistorydata/jeongjo-sjw-relations huggingface dataset:
정조 23년 · 목
承旨徐有聞啓言七夕製入格儒生待令時成均館久任郞廳不爲領率來待事體駭然所當重勘而本院請推外無他罰何以爲之乎敎以拿處○尋因拿處傳旨敎以分揀
정조 23년 · 강
遞承旨李書九以沈象奎代之尋遞以徐英輔代之竝前望也
정조 23년 · 강
兵曹以太廟動駕時隨駕留陣軍兵稟處
정조 23년 · 목
該曹以來初八日駕詣太廟時隨駕及留陣軍兵啓稟敎以訓局步軍十五哨馬軍五哨爲先後廂御營留陣禁軍三番隨駕
정조 23년 · 강
右尹李翊模疏辭新資賜例批
정조 23년 · 강
修撰朴崙壽疏請禁衛大將徐有大亟施譴削之典武所諸試官竝施譴責之典賜批
정조 23년 · 목
疏略曰臣於昨日科試事竊有所憂慨駭歎者親臨試場事體何等自別而雖在對讀之列者讀券之外片言隻字無敢開口法例卽然昨日禁將坐在於考官李尙度之右間之諧笑於考券之際試體至嚴瞻聆可駭不可以年老武將置而不論禁衛大將徐有大亟施譴削之典斷不可已也雖以武所事言之試射旣畢則參榜諸人詳問居住考講帳籍此乃嚴科場杜奸弊之意似此應行之事初不擧行私自招問於軍幕云者大壞試規有關後弊武所當該試官方在處分未下之前臣不敢徑請勘罪其不能帳殿考單有違格例諸試官亦難免不察之失竝施譴責之典宜矣批以試體何等嚴重則酬酢且不敢爲況諧笑乎事未前聞該將臣施以不敍之典文所命官之不卽禁飭亦慨然矣試單捧講法意何如而不惟闕却任他招問於軍幕云者亦關後弊該院堂上旣命勘罪其餘試官亦當處分而有大臣命官必難安武試官等勿論
정조 23년 · 강
命禁衛都提調總察該營
정조 23년 · 목
承旨金履永啓言禁衛大將徐有大施以不敍之典事命不矣將兵之任不可無總察之人何以爲之乎敎以出代間都提調總察從事官發牌聽傳敎
정조 23년 · 강
罷洪州牧使金履鎬
정조 23년 · 목
吏曹啓言洪州牧使金履鎬韓山郡守安廷鐸待其病勢少減下送後草記事命下矣更爲催促則韓山郡守安廷鐸今方下去云洪州牧使金履鎬以爲所患脚痛轉益沈痼時月之內萬無還任之望云特敎申飭之下一辭稱病無意下去者事體未安請洪州牧使金履鎬爲先罷黜令該府拿問處之允之敎以拿處則分揀
정조 23년 · 강
放時囚曺錫中張至冕具得魯
정조 23년 · 목
因囚單敎以誓戒在明姑爲分揀放送
정조 23년 · 목
義禁府啓言訓鍊都正申應周口招以爲渠於昨日入格擧子單子考準擧子着名當於帳殿擧行而畢試後卽爲退出之際茫昧不思至於退出擧行罪合萬殞云所當請刑而曾經閫帥且有捧草供以入之命請上裁敎以帳殿則雖云怱遽退出豈可私自捧講乎以公罪區別功議草記勘放又啓言時囚罪人申應周杖一百以公罪收贖而功減一等杖九十公罪收贖放送
정조 23년 · 강
配尙州前營將李烷于興陽縣
정조 23년 · 목
義禁府啓言因知義禁趙鎭寬所啓批旨內李烷他道勿限年定配事命下矣李烷興陽縣勿限年定配而發遣府書吏押送配所允之
정조 23년 · 강
分揀壯勇營哨官李宗祥等汰去
정조 23년 · 목
該營啓言依下敎昨日春塘臺殿座時臺前排立槍劍哨官李宗祥敎鍊官崔廷喆各嚴棍十五度汰去敎以汰去則姑爲分揀
정조 23년 · 강
兵曹以部將金光琇決棍啓
정조 23년 · 목
該曹啓言謹依下敎分軍部將金光琇決棍十度
정조 23년 · 강
命關北災實分等及北靑皮唐限十分一還作唐米事甲山三水兩邑舊還停捧事依道啓施行南兵營慶興舊還一體停捧
정조 23년 · 목
備邊司啓言卽見咸鏡監司具㢞災實分等狀啓則安邊等二十二邑鎭置之稍實甲山等三邑置之之次尤甚名色不爲擧論後錄數條請令廟堂稟旨分付矣其一北靑皮唐元數中限十分一還作唐米事也其一甲山三水連入之次兩麥失稔兩邑舊還九千三十七石特許停捧而南兵營癸卯條一百三十石慶興府庚子條二千八百九十二石準折米代捧而唐米勿爲許捧事也分等及所請條件竝爲依道啓施行南兵營慶興舊還道臣雖請準捧而日前諸道舊還分排時本道則以年條旣久依昨年例不爲磨鍊此亦與三甲一體勿論仍令專意新還精實收捧俾有豐歲積貯之效允之敎以舊還事日前賓筵不爲分定於該道者所餘者卽以久遠不可捧之年條特爲軫念而然也雖無是也爲道伯之道忽以酌定難捧之鬼錄必欲椎剝有此陳聞未可曉也細節若此北道之民何以堪乎
정조 23년 · 강
假注書李游夏以領府事金憙處傳諭後附奏馳啓
정조 23년 · 목
狀啓以爲臣於今月二十四日敬奉聖諭二十八日申時馳到連山縣傳諭于領府事金憙所住處則以爲臣全昧下堂之憂偶顚房闥之間受傷極重半身不用此際史官傳宣聖批臣於牀簀之上左右須人艱辛起坐僅以左手奉持批旨旋卽頹臥而不省私心惶悚如何盡喩伏況聖諭辭旨之鄭重勤摰迥出尋常是豈無狀賤臣所敢得者乎慚恧之極不知所達云臣則仍爲復路
정조 23년 · 강
推傳諭史官李游夏
정조 23년 · 목
政院啓言卽見傳諭史官李游夏狀啓則職銜當書第二貼而誤書於第一貼請推考允之
정조 23년 · 목
避嫌略曰臣向叨憲職以武所監試官承牌詣臺則下吏謂臣受點故與諸試官肅命退出矣喉院以臣誤爲肅謝乃有請推之擧致煩特遞之命此莫非臣昏謬不審之致尙切惶恧不意見職之特除乃在文廟行禮之日臣雖不得不章皇出肅揆以廉防豈可以時日之稍久晏然仍冒於臺次乎請命遞斥臣職批以勿辭亦勿退待
정조 23년 · 강
御熙政堂行冬至使行方物看品召見應製入格儒生仍行日次儒生講製比較講製試官李時秀金文淳趙鎭寬金近淳朴崙壽洪樂安製述科次時趙鎭寬代李在學
정조 23년 · 목
具翼善冠袞龍袍陞座方物看品訖試官率日次講製比較儒生入庭行禮以原泉答徐子爲賦題試應製比較儒生仍命開講
정조 23년 · 강
科次儒生比較試券于熙政堂命講比較居首金碩鉉製比較居首具康竝直赴殿試其餘直赴會試或給分施賞有差
정조 23년 · 목
敎曰今十月朔日次儒生殿講純通上齋生製述居首比較進士金碩鉉又爲純通進士具康又爲居首日次講有特敎賜第載在通編且別爲比較竝直赴殿試講純通比較入格進士趙琮鎭金用默賦二下進士崔壽亨李東師七言二十韻排律三上進士趙良鎭李在璣七言古詩進士成烈生員李英玉幷直赴會試講通生員任壽益李麒峻許綜李志淵進士韓允鎭各給二分箋三中進士趙學愼比較時限後令內閣比等於入格儒生施賞
정조 23년 · 강
命都堂方物看品封裹坐起雖値殿座仍爲擧行
정조 23년 · 강
命故儒臣韓元震贈職宣誥後依例致祭
정조 23년 · 강
命冬至使行表文以四行磨鍊
정조 23년 · 목
右議政李時秀啓言表文規式例爲四行而丙辰年因禮部知委添一行爲五行矣自今以後事面與前有異且見回還進賀使所謄勅書亦皆用四行今番表文亦以四行磨鍊似爲合宜故仰達矣從之
정조 23년 · 강
命景秋門守門將入接處令戶曹修葺
정조 23년 · 목
兵曹判書李在學啓言臣於日前宮城巡審時見景秋門守門將入接處在於門與墻之間而非但年久頹傷柱短簷低廣不滿數間高不過一丈莫重宮城之內所見極爲未安分付戶曹略加修葺似好故仰達矣從之
정조 23년 · 목
承旨徐有聞啓言上下注書備員登筵而假注書尹致永無端追入誠甚未安所當重勘而本院請推之外無他可施之罰何以爲之敎以推考
정조 23년 · 목
政院啓言檢閱李存秀留置待命所草記分揀放送事批下而該府不待傳旨啓下徑爲放送事甚疏忽請當該行公堂上推考允之
정조 23년 · 강
罷兵曹參議朴奎淳職
정조 23년 · 목
議政府啓言今日方物看品時六曹堂上當爲進參而兵曹堂上闕參事體極爲未安請當該不參堂上施以譴罷之典允之
정조 23년 · 강
命同仁堡新設烽燧把守將卒紙衣自今年磨鍊下送
정조 23년 · 목
備局啓言卽見咸鏡監司具㢞所報則以爲同仁堡新設烽燧一坐把守一坐而烽把將卒紙衣當從額數磨鍊烽燧則今年三領明年二領把守則今年二領明年一領依他鎭堡例逐年分給以此計之則今年當給爲五領明年當給爲三領依此數磨鍊輪年下送云矣該堡烽把今旣新設則紙衣之加請磨鍊自有他例之可據請一依所報之數輪年下送之意分付該廳後運紙衣前已發送此則從速措備因便下送允之
정조 23년 · 강
命秋曹罪人河龍彬杖配以公律收贖放送
정조 23년 · 목
刑曹啓言因執義沈奎魯所啓有河龍彬照律嚴繩之命矣河龍彬決杖一百後朔州府定配敎以寧有冒稱之常情乎藉或其然均爲文忠之孫也必是該府之不能照察以公律收贖放送
정조 23년 · 강
泰安郡守玄重祚疏陳四條民弊賜批命廟堂劃卽回啓
정조 23년 · 목
疏略曰臣莅任不遠其在一方生靈之流來疾苦有未及遍察周知而適有目下民情之不得不趁卽仰徹者湖西諸邑中獨本郡稅米從前輸納於江都矣自今戊午春始爲移納於京司則京司所入之人情雜費比諸江都之納幾乎倍多故其時稅納監色猝當許多不足之數充納無路乃以此狀呈于地部自地部關于營邑則營邑之臣計無奈何遂諗于衆民論報京司以其不足者分數加斂於結夫仍爲定式此蓋不獲已之事也臣於下來後取考文跡則當年田畓實結合爲一千六百五十餘結稅米太及三手米所收合爲七百石零而元上納爲五百七十石其餘一百三十石是江都納時船價雜費數也今京司上納船價雜費乃爲二百石零則比前不足果爲七十石零故每結加斂定式爲六升五合臣於是復取大典通編及戶曹雜費磨鍊事版詳細叩籌以準則其爲數也果如是矣然則今此不足之數旣未可以他穀彌縫又不可責徵於監色其所加斂於結夫勢固然也而但伏念民情狃於故常惑於創始況施之以加斂之目乎此邑以江都納之故元來徵稅之法雖云比他邑稍歇自前如是爲常者不知爲幾許年所而忽地加徵則惟彼蠢愚之民不識裏面事勢安得無疑議之心乎疑則生怨議則致謗彼焉可以戶諭家說而使之曉然耶臣於此事反覆思惟則其所善處之道實無自營邑可以變通者而凡事有本有末正其本而後其末可治也蓋江都納之移爲京納臣雖未詳其委折之輕重如何第伏見關文所下則初因華城留守所奏以本府餉需支放之不足姑令有裕間移劃矣繼因地部所啓自華城而又移爲京納矣此邑稅納之當初劃定於江都者必有所以而然今若爲華城所重姑爲移劃則華城與江都不其懸殊而至若京納則人情與雜費若是其過加自京司視之於此於彼雖若無異同自外邑計之則所入多寡不啻較然此邑所納之穀較數歲之中不過爲三四百石則其數不甚多矣爲此四百石穀之充補於京倉而忽改外邑積年常行之規以至貽民弊而致民怨則其爲所損反有大焉況四百石之穀自江都移用於京司亦非甚難何必使外邑變其例而直納之然後爲可耶然則此邑稅穀依大典輸納江都而勿復使之直納京司者上也不然則依華城府所奏姑爲移劃於華城次也不然則京司雜費之元來濫多者量宜裁減比諸江都之費無甚過加者又其次也惟此數條之外更無他道已納兩年之加斂雖不可論而目今民心猶未能釋然伏願亟下臣章於有司之臣爛加商確卽令稟定且臣於舟橋船稅穀裝載事竊有愚見敢此附陳焉凡各邑稅穀之必於三月內裝發乃是法典定式而一自舟橋船再運三運之後近則過六七月遠或至八九月此非徒船漢輩逗遛遲滯之致亦其勢固不得不然而以此之故其爲列邑弊端不一而足蓋近來民習每於捧稅之時鮮有能趁期備納者雖泊船浦口限日徵督尙患其稽緩況裝發之限旣退而緩矣惟彼觀望之民豈肯前期於數三朔之間而爭先來納哉是以貧而懦者食其穀而艱其辦富而豪者販其利而拒其納遷就於牟糴之時而與之幷督拖及乎新穀之際而不撤舊科吏或緣奸民多妨農此已成莫大之痼弊而若其早納先捧者則留積等待經春過夏傷損耗縮無異陳穀於是乎爲監色者恐其虧欠於上納預先加厚於斂捧此亦必至之事也又況重載船運捨却春和日暖之時每在夏潦風高之後則往往臭載勢難必無而舟橋船漢之於再三運也期限已晩心忙意促必也貪程趲進無所難愼致敗之患未必不由於是向日羅州稅船事亦豈非可監者乎且沿邑護送之設法意至重故計給糧米公費甚多責立監校民弊亦大而有不暇顧而恤之此乃不得已之與也然而以其有再三運之故自三月至九月長時等待殆踰半歲則其爲費也爲弊也尤豈不倍蓰於前乎臣伏見大典通編則有訓局船再運限以五月初旬過限則令該邑募私船裝發之文而今此舟橋船則初無定限雖過十月之後必等待而後已故致有此弊伏願更令廟堂另加商量舟橋之船定其邑數只許一番裝載後勿許再運三運再運三運之邑竝令依前以地土船裝發於三月限內而再運三運如不可不許則依訓局船例定限一以重稅穀裝載之法一以除外邑無窮之弊焉抑臣又有冒昧仰陳者沿海之邑例有內醫院卜定蛇油丸製納之規蓋其輪回當次爲二十年一度也今年本郡適當其次故臣按考前例則其所入藥蛇幾爲四五百箇而使民人捕捉計邑之戶或一統一箇或三統二箇分定責納蛇之爲物搜之未易得得之未易捉且非其種則不合藥非生取則不堪用而其所捕納之期每在八九月之間蛇多穴處故民乃廢耕廢穫遍山遍野程限已迫鞭朴隨之於是乎收錢求貿一蛇之價多至三四兩如或監製官下隸及邑吏輩從中點退則又不無人情之費假使一統一箇每戶徵納幾爲一兩錢通而論之一劑丸不過十餘斗封進而費民錢殆千有餘金矣然則民間苦役孰甚於此夫國家之責徵於民者雖土産常獻之物必給其價或蠲減他徭而今此捕蛇則以其至難至苦之役曾無所給價蠲徭之惠者實有違於我聖上視民如傷之本意亦願俯詢於有司之臣此後蛇油丸當次之邑則許減其相當民役俾無偏苦之弊且有事屬隣境而弊在目覩不得不仰達者平薪鎭者卽古之監牧而自甲寅年罷牧場設營屯仍割數三邑土地開鎭分界屬之本官者也當初任事者之不善擧行姑勿論只以見今民弊言之則列邑則一結所收之米無過二十三斗而該鎭境內則不問田與畓一結多至五十餘斗雖遇豐歲民無甔石之餘列邑則良丁之民各有分隸苦歇異役番納殊時而該鎭軍伍則非但額多丁少所屬偏於一營或有一室三四丁則每當收布之際數十餘金一時竝徵者多且稅船候望護送之節雖雄州大縣不無其弊而至於該鎭則監校差立輪責於數少之民民無終年安業之暇其他種種弊端難以悉擧以此民不堪其苦皆願還屬於諸邑而無處告愬將至有渙散之慮蓋其設置排布及凡百酬應與郡縣無異而只有需用之費別無區劃之資則其斂民無節固亦必至之勢而凡諸公納其色品之高厚催科之迫急與鎭屬輩憑藉侵剝之苦有不可禁止若是則民安得聊生而不至於騷怨耶竊伏念此鎭形便初無係關防要害者而居然大設衙門廣置部曲不恤隣疆之割裂不計國用之損費者專爲本營置屯之故而今其弊乃至於民不奠安則屯將不久自廢而鎭亦無所恃矣是豈朝家開鎭置屯之本意也哉臣聞外邑之有營屯者多矣而當其收稅之時或自營差遣人員或自邑收捧上納民不言苦稅亦無損然則此鎭之設徒見其無益有害而旣設之鎭不可遽言其罷伏願亟令廟堂講究祛弊之方俾居民無渙散之慮營屯有設置之效焉批以爾以法從出典芻牧不待勤諮之擧能以邑弊民瘼有此疏陳今日酬應雖煩覽卽賜批以示嘉尙之意而稅納之昔彼今此尙有鳧鶴之歎況京納所費甚於島輸云乎湖西稅運之愆期必由舟司船人之逗遛日前飭諭果然不錯蛇油丸之弊亦必然矣平薪鎭事罷牧設屯弊反甚焉則烏在其蠲減該寺稅總之意乎幷令廟堂劃卽回啓其中可以詳覈者亦卽拔例擧行以爲期於蘇弊之地
정조 23년 · 강
命慶尙右兵營忠淸兵營都試居首人直赴殿試
정조 23년 · 목
兵曹啓言觀此慶尙右兵使李柏然啓本則道內馬兵今己未條都試時哨官閑良鄭善毅居首旗牌官李邦模之次令該曹稟處云鄭善毅似當直赴殿試李邦模亦當直赴會試請上裁從之又啓言觀此忠淸兵使鄭忠達啓本則本道左道馬兵戊午己未兩年條都試時良人李秀林戊午條居首崔致中己未條居首黃得孝之次令該曹考例稟處云李秀林崔致中似當直赴殿試黃得孝亦當直赴會試請上裁從之
정조 23년 · 강
諸承旨持公事入侍于誠正閣召見備局有司堂上李書九
정조 23년 · 목
司饔院啓言漁夫貢人等呼訴以爲冬節已屆魚族深入設網屢日勢難捉得將至闕供之境云每年如此之時以他可合之魚及活鷄例有參半代捧之規而莫重御供自下不敢擅便敎以代封
정조 23년 · 강
以上護軍李祖源等還差槐院提調
정조 23년 · 목
承文院啓言本院提調近甚數少且或有故今此使行回咨査對等事俱難擧行行上護軍李祖源判府事金載瓚兵曹判書李在學右參贊徐邁修行護軍李祖承左尹曺允大行護軍李益運金達淳竝還差刑曹參判李冕膺兵曹參判金履翼左承旨李尙度行護軍兪漢謨戶曹參判李基讓右尹李翊模前參判尹行元亦爲差下請使之察任允之
정조 23년 · 강
拿處御營從事官尹命烈仍飭文從事取便之弊
정조 23년 · 목
御營廳啓言本廳軍色從事官尹命烈謂有身病連爲呈遞屢度申飭終不行公以致價布捧上之愆期揆以事體極爲未安請令該府拿問處之允之敎以文從事設置之法何如而近來有名無實一任其取便不惟該營受弊其弊歸於外邑軍民寧不駭痛之甚乎此後或以武郞替役又或遲滯捧下之文從事官施以違制之律如是嚴飭而該將臣掩護不卽草記則其將臣亦使都相草記論罪事書付三營壁上以爲遵行之地
정조 23년 · 강
命時囚尹命烈付過放送
정조 23년 · 강
命左議政沈煥之焚黃之行監司以下各務差員依例備待
정조 23년 · 목
京畿監司徐鼎修狀啓以爲左議政沈煥之龍仁地出往時臣依例陪行都差使員安山郡守金鍒人馬差使員慶安察訪李燮差定陪行之意馳報矣馳報狀不題還送監司以下各務差使員陪行一倂除之敎以大臣初拜焚黃之行應爲之格例不可太簡依例備待之意回諭
정조 23년 · 강
諸承旨持公事入侍仍行次對于誠正閣召見冬至正使金載瓚副使李基讓書狀官具得魯
정조 23년 · 목
敎曰後日次次對進定於今日○政院以持公事入侍事命下而次對日持公事入侍例不得爲之啓稟敎以仍爲入侍大臣備局堂上引見○左議政沈煥之曰七月使行文書顚錯之事臣等不勝萬萬悚惶矣予曰大臣則不親細務何必以此深引至於文衡亦豈能細諳格例乎近聞槐院無掌故之吏以致如許事之不能援例擧行此亦可悶矣右議政李時秀曰此非細事事大文字不輕而重有此不審文書監進時臣以時任都相不能致察先自臣被罪然後國體可尊方迸出胥命矣仍退出
정조 23년 · 강
命進賀使行咨文撰出文任及當該使臣竝施譴罷之典槐院文書監進提調施不敍之典參坐堂上越俸一等考覈承旨罷職拜表日査對進去政府六曹諸堂重推首譯令攸司科治譴罷現告大提學洪良浩進賀正使趙尙鎭副使徐瀅修書狀官韓致應不敍現告承文提調趙鎭寬徐龍輔閔台爀罷職現告前承旨李冕膺洪義浩推考現告前左參贊金載瓚右參贊權裕前吏曹判書金文淳戶曹判書趙鎭寬前禮曹判書徐龍輔兵曹判書李在學工曹判書黃昇源
정조 23년 · 목
左議政沈煥之啓言今番使行表咨文修正入啓時稽緩顚錯屢煩飭敎臣等不能致勤之罪固已萬萬震惶而槐院開坐時取考今年七月使行時詔書順付謝恩咨文則當有表而無方物乃以方物進獻之意爲辭送呈于禮部大是不審而使臣屢爲査對亦無一言正其誤循例齎去其所做錯俱關國體不可以事過而無警咨文撰出當該文任及不能覺察之當該使臣竝施譴罷之典首譯矇然不爲提告亦甚駭然請待其回還令攸司科治從之右議政李時秀啓言咨文是何等重事而如是錯誤乃於使行回還之時始爲覺悟者實是前所未有之事臣亦屢參査對而慢不審愼誠萬萬惶恐到今旣覺之後不可只罪撰出之文任臣與査對時參坐諸堂竝被譴罰然後國體可尊矣敎以卿言是矣自卿等難免不審之責而大官異於庶僚雖不處分該院公事堂上施以不敍之典其時參坐槐院堂上越俸一等考覈承旨罷職拜表日査對進去政府六曹諸堂從重推考○敎曰七月使行時承文院公事提調未及差出云譴罷現告以其時文書監進提調捧入
정조 23년 · 강
重推慶尙左水使金爀
정조 23년 · 목
左議政沈煥之啓言慶尙左水使金爀以寧海漂民事狀請該府使閔師宣罪狀令廟堂稟處矣師宣初不審愼之罪已被勘處今無可論而該水使以管下一守令之勘律遽請廟堂之稟處者雖緣其不識事體亦甚未安請金爀從重推考原狀啓置之從之
정조 23년 · 강
罷執義沈奎魯掌令鄭澣南惠寬正言李東冕姜浚欽職
정조 23년 · 목
左議政沈煥之啓言今日拜表時兩司諸臺當爲參班而皆懸病不來及夫賓對有命法座早臨諸臣奏事之後仍令臺諫進前屢度催呼竟無登筵之人臺閣體例何等嚴切而常時行公旋犯占便之嫌者極爲未安請旣行公而今日不參班之諸臺竝施罷職之典從之
정조 23년 · 강
命拜表時不參軍銜三品以上人捧現告推考
정조 23년 · 목
左議政沈煥之啓言拜表時東西成班法例卽然而今日軍銜擧案中書進字者不過一兩人其在朝體不可無警耆社諸堂及衆所共知情病外不爲參班之人請捧現告竝推考從之
정조 23년 · 강
命關西災結劃下事依狀請施行
정조 23년 · 목
左議政沈煥之啓言平安監司韓用龜災實狀啓有草記回啓之命而臣旣登筵可以稟處故仰達矣其狀本以爲龍崗等七邑雹傷霜損之災合爲一百二十八結二十九負而今年本道年分以丁未比總實結之不足者爲六百三十餘結則比總之外以其餘結依例俵災有不暇論矣在前如此之時災結仰請亦有已例被災一百二十八結二十九負特許劃下事請令廟堂稟處矣以本道地方之廣大以今年秋事之登熟百餘結總之得此補彼似爲無難而旣因舊頉之未充以致新災之請劃則亦難強令準總從實許減不無已例請依狀請施行從之
정조 23년 · 강
遞差承旨李集斗申獻朝崔獻重以李鼎揆曺允大李翊模代之竝前望也
정조 23년 · 목
敎曰右議政胥命啓辭不卽書入之在院承旨一竝遞差
정조 23년 · 강
命右議政李時秀勿待命
정조 23년 · 목
政院啓言卽者議政府錄事來言右議政李時秀以爲罪著不愼震懍靡措迸出胥命恭俟嚴誅云仍納命召何以爲之敎以勿待命事遣史官傳諭仍傳命召卽爲入來參班事一體傳諭
정조 23년 · 강
命應講儒生李得賢定配及本職汰去竝分揀未誦諸篇使之突誦後許赴講製之試仍飭未誦全一經冒赴講席者皆用得賢例
정조 23년 · 목
京畿監司徐鼎修以罪人李得賢抱川縣到配事馳啓敎以近來上齋生皆從繩墨製必可讀講亦突誦未嘗有責備之可言而或値通方外之節製或當到記寬限之時必也此等之類混入未免貽羞於太學者寧不駭痛之甚乎然而其在作成之道不必永棄李得賢姑爲分揀各項罪名未誦諸篇定限使之一一突誦一同知館事捧講草記然後許赴講製之試此後未及突誦全一經而冒赴講席致有現發則皆當用得賢此例令泮長嚴飭
정조 23년 · 강
命臺諫請牌勿施
정조 23년 · 목
政院以今日拜表時兩司無進參之人呈告人員請竝牌招敎以無故行公之臺諫不爲入來豈有如許道理乎何必催促自可入參請牌勿施
정조 23년 · 강
命持平柳遠鳴臺諫中批下敎勿施
정조 23년 · 목
因監察茶時啓辭敎以其中持平柳遠鳴事取便尤無狀講製減下之後未嘗一番登筵當此寒殿酬應之時不知詣臺之道者處義果何爲哉中批下敎勿施
정조 23년 · 강
遞大司憲權裕持平宋知濂大司諫閔昌爀司諫高宅謙獻納李垿以宋煥箕爲大司憲趙弘鎭爲執義洪��李益洙爲掌令金熙周爲獻納南履翼康聖翊爲持平李尙度爲大司諫朴崙壽爲司諫竝前望也
정조 23년 · 목
敎曰臺諫未肅拜人許遞與未差之代前望單子入之待下批牌招先參班後謝恩
정조 23년 · 강
推承旨曺允大徐有聞
정조 23년 · 목
政院啓言今日諫臺以憲府不備旣出合啓姑停之望而執義趙弘鎭追後詣臺又以諫院不備出姑停望合啓事體至爲嚴重所當同爲入來依例傳啓而不此之爲一日之內兩司各出姑停事未前有極爲可駭請當該兩司諸臺竝從重推考敎以不當呼望而呼望政院之責不捧姑停則何以呼望乎卿等推考
정조 23년 · 강
遞持平南履翼仍任修撰
정조 23년 · 목
履翼以曾經掌憲引避請遞從之敎以仍任前職
정조 23년 · 강
以李益運爲刑曹參判金達淳爲左尹鄭大容爲右尹李集斗爲禮曹參判姜彝正爲工曹參判前望也
정조 23년 · 목
敎曰詞訟不可曠任與諸曹亞卿之代前望單子入之待下批牌招先參班後謝恩
정조 23년 · 강
以洪樂游爲禮曹參議韓用鐸爲兵曹參議口傳也
정조 23년 · 목
敎曰禮曹兵曹參議之代令該曹口傳差出待下批先參班後謝恩
정조 23년 · 강
刑曹以橫城縣監鄭來升緘推照律啓
정조 23년 · 목
該曹啓言橫城縣監鄭來升緘答以爲李士龍良賤卞別不善愼察致勤問備惶霣悚蹙無地自容云請來升杖一百收贖公罪施行允之敎以議減一等
정조 23년 · 목
僚屬鄭日煥申大羽入參講說見講學廳日記
정조 23년 · 강
宗廟景慕宮臘享命攝行
정조 23년 · 목
禮曹啓言來十二月二十四日行宗廟景慕宮臘享大祭與宣陵國忌正日相値親祭取稟不得循例擧行何以爲之乎敎以攝儀
정조 23년 · 강
申諭大臣銓臣方伯之臣錄聞朝士儒生中專治朱子書者
정조 23년 · 목
敎曰向以朝士儒生專治朱子書者使之聞見錄聞大凡人才之於朝廷係於求之之如何何況讀書之士深自藏修者其肯自至乎譬如玉不自至人自採之鏡不自見人自照之叩之則應其理不忒而宣綸且有月尙未見錄聞今之俗弊經學雖云忌諱而予所求之者卽異於反其所好則何若是泄泄之甚經傳與朱文相須業經則必先篤信朱子專治在其中然而不以一人錄聞豈或世無讀書之士而然歟曰無之則是誣一世也寧有是哉待之之久又不得不煩予一言宜使大臣銓臣方伯之臣聽悉之
정조 23년 · 강
右議政李時秀以咨文錯誤事陳箚引咎賜批仍命槐院譴罷諸堂依參坐堂上例越俸
정조 23년 · 목
箚略曰表咨等文書關係何如査對考覈法意又何如雖槐院撰進六曹參坐而主其事者政府也臣乃矇不省察任其錯誤論其罪犯實在於臣而撰進之文臣參坐之諸堂竝被譴罰臣獨以職秩之有異晏然倖逭不但臣心之萬萬惶愧在朝家綜核之政豈容如是亟降威罰以尊國體批以胥命足矣何更自引卿須安心視事仍敎以此批答遣史官傳諭其時槐院適無公事堂上行公者文書監進之凡堂替當坐罷況於其中有吏尸判重任乎該堂等依參坐堂上例越俸以便卿心此意傳諭
정조 23년 · 강
大司諫李尙度司諫朴崙壽避嫌賜批
정조 23년 · 목
避嫌略曰臣等於昨日詣臺憲臣只有二人執義趙弘鎭謂有情勢直爲出去持平南履翼仍任前職以憲府不備依例姑停而退矣卽接夜出小報憲臺承牌更爲詣臺則所當相報臣等聯參合啓臺體卽然而迭出姑停漠未聞知致使莫重合啓未免闕却至被承宣之請推此莫非臣等昏謬之罪請命遞斥臣職批以勿辭亦勿退待
정조 23년 · 강
執義趙弘鎭疏陳情勢辭職
정조 23년 · 목
疏略曰以臣湯火坑坎生死向前之心如例詣臺豈敢逡巡而第臣於臺銜有世所共知之情勢曾於年前臣之再從兄尙鎭除拜都憲獲蒙曲諒卽得恩遞今臣情勢卽臣從兄之情勢也從兄旣得於前則臣敢不仰干於今日乎昨敢違牌則喉院不使呼望至於一日之內兩司各出姑停此皆臣昏迷之致而臺體壞損無復餘地乞垂鑑諒亟削臣職
정조 23년 · 강
遞承旨李鼎揆以李集斗趙弘鎭爲承旨竝前望弘鎭新資也
정조 23년 · 목
因承旨有闕政事取稟敎以在外承旨許遞與未差之代前望單子入之待下批牌招
정조 23년 · 강
賜前執義趙弘鎭疏批
정조 23년 · 목
批以爾之所辭可謂皮之不存者
정조 23년 · 강
大司諫李尙度司諫朴崙壽聯啓賜批命前執義趙弘鎭施以不敍之典承旨徐有聞罷職
정조 23년 · 목
尙度等啓言臺臣去就不輕而重昨日憲臺始以情勢而出去終又承牌而詣臺畢竟再出姑停因致合辭闕啓有違格例事涉顚倒雖以喉院事言之憲臣更爲詣臺雖出姑停諫院旣有無故行公之員則固當以合啓之意據例退却而乃以違例之姑停遽又呼望以致一日再停揆以事體亦涉不愼請執義趙弘鎭施以罷職不敍之典當該承旨亦施罷職之典從之
정조 23년 · 강
遞知義禁徐邁修同義禁李基讓以黃昇源爲知義禁金達淳爲同義禁竝口傳也
정조 23년 · 목
政院啓言時囚罪人元有朋鄭光賓當爲捧供而知義禁徐邁修未肅拜同義禁李基讓赴燕無以備員擧行云徐邁修請牌招允之敎以赴燕堂上許遞令該曹口傳差出○徐邁修違召敎以許遞一體口傳差代
정조 23년 · 강
以李尙度韓用鐸爲承旨前望也
정조 23년 · 강
承旨曺允大陳疏徑出賜批許遞
정조 23년 · 목
疏略曰合辭事體何等嚴重而昨日兩司之各出姑停可謂前所未有喉院之未卽登時覺察退却不捧卽是昏謬不職之罪昨蒙特推惶恧極矣乃者臺啓峻發當該承旨纔已見罷原啓雖以當該爲言而伴直一院與共周旋其所做錯本無異同諉罪僚員晏然倖免揆以廉防實難自安乞垂鑑諒亟削臣職批以情勢似然本職許遞
정조 23년 · 강
命堂下武臣朔試射明日還宮後爲之
정조 23년 · 목
因兵曹朔試射設行單子有是命
정조 23년 · 강
保放金吾時囚鄭光賓
정조 23년 · 목
政院啓言時囚罪人元有朋鄭光賓當爲捧供而判義禁洪檍知義禁趙鎭寬身病猝重黃昇源牌不進只有同義禁金達淳一人不得備員開坐云洪檍趙鎭寬黃昇源請竝卽牌招以爲備員擧行之地敎以開坐間鄭光賓保放
정조 23년 · 강
命全羅忠淸監營平安兵營南兵營都試居首人直赴殿試
정조 23년 · 목
兵曹啓言觀此全羅監司趙宗鉉啓本則本道選武軍官及蘆嶺以北馬兵今己未條都試時選武軍官李弘臣居首選武軍官金鍾祿之次馬兵魯基弘居首馬兵劉宗奉之次竝令該曹稟處云李弘臣魯基弘似當依法典直赴殿試金鍾祿劉宗奉亦當直赴會試請上裁從之又啓言觀此忠淸監司李泰永啓本則本道選武軍官及馬兵戊午己未兩年條都試時選武軍官閑良李啓興戊午條居首閑良金萬榮之次閑良張聖魯己未條居首閑良金致潤之次馬兵全光位己未條居首竝令該曹稟處云李啓興張聖魯全光位似當依法典直赴殿試金萬榮金致潤亦當直赴會試請上裁從之又啓言觀此平安兵使李儒敬啓本則本營屬別武士今己未條四等都試時閑良金潤鶴居首閑良韓亨德金宗直冬等片箭沒技令該曹考例稟處云金潤鶴韓亨德金宗直似當依法典直赴殿試請上裁從之又啓言觀此南兵使崔景岳啓本則本營屬馬兵今己未條都試射時武學康萬基居首魏春甲之次令該曹稟處云康萬基似當依法典直赴殿試魏春甲直赴會試請上裁從之又啓言觀此前黃海水使申大觀啓本則本營屬別武士及追捕武士今己未條四等都試時別武士閑良金海旭秋等騎芻沒技別武士閑良金郁追捕武士閑良李聖希冬等騎芻沒技別武士閑良趙幸得居首閑良金德仁之次令該曹考例稟處云趙幸得金海旭金郁李聖希似當依法典直赴殿試金德仁亦當邊將除授請上裁從之
정조 23년 · 강
南兵使崔景岳以邊將薦單馳啓
정조 23년 · 목
該兵使狀啓以爲道內武士中有才藝可用者二人薦擧單子依前例修正上送武士等十一月內上送之意知委○薦單前權管朴德春居北靑出身康萬齡居北靑
정조 23년 · 강
全羅監司趙宗鉉以濟州漂人問情馳啓
정조 23년 · 목
該監司狀啓以爲濟州都會官靈巖郡守南履範牒呈內今十月十二日康津縣監移文內濟州牧所居桴楂主金再右及其妻夫召史格軍文德彬合三名漂至倭國今始生還而自東萊府次次交付來到本縣故依例定將校護送云故漂還人等所持公文先爲取考發問目取招則武學金再右年二十七夫召史年三十七總角文德年二十渠等俱以濟州牧人今年六月二十一日摘取生鰒採來牛毛次同騎一楂出於牛島爲風漂盪七月十三日到日本國對馬島則率去渠等於官長所居處三人每日糧料米一升八合古道里魚九箇甘藿三條甘醬一升供饋食鼎二坐小水桶一坐畵甫兒六箇食古里一坐食竹一箇草席六立雨傘六箇南草匣三十箇備給白綿周衣具綿帶各一許縫着仍置館舍八月二十八日與對馬島通事官同騎船出來因風不順九月初六日僅到釜山鎭則問情後領付於東萊云今此金再右等男女三名漂流異域俱得生還誠極多幸發關該牧使之慰撫安接
정조 23년 · 목
具翼善冠袞龍袍乘輿出永淸門由明政門出弘化門入逌瞻門至宮門外降輿詣版位行禮陞詣宮內奉審訖入齋室
정조 23년 · 강
召見左議政沈煥之本宮都提調李時秀于齋室
정조 23년 · 목
煥之以榮掃辭陛也
정조 23년 · 강
命使行齎去表咨文中承準日子以回還使臣渡江狀入來日塡書
정조 23년 · 목
右議政李時秀啓言回還使臣渡江似在晦初表咨文中承準日子當以何間塡書乎敎以承準日子塡以回還使臣渡江狀啓入來之日
정조 23년 · 강
御春塘臺行壯勇營大比較施賞有差試官徐有隣申大顯申應周徐有和申鴻周吳毅常李格金處漢趙觀鎭宋守淵鄭周誠田遇聖金翰周李拭柳命源
정조 23년 · 목
別單將官善騎別將申應周柳葉箭邊一中上弦弓一張前哨官柳命源柳葉箭邊三中加資額外壯勇衛安光贊柳葉箭貫二中前哨官李栻柳葉箭貫一中邊一中善騎將尹頤東哨官元永象尹致章額外壯勇衛李運植南錫九金文基以上柳葉箭邊二中各上弦弓一張額外壯勇衛兪武煥柳葉箭貫一中把總安橚前把總金處漢善騎將李檍哨官李仁達金宗淳沈誾之李魯昌前哨官田遇聖李景德申絅李膺福朴友淵丁允泰額外壯勇衛尹敏東李存敬李儒常安光質李行淳李文達以上柳葉箭邊一中各木一疋額外壯勇衛金魯甲趙文錫李儒常安光贊以上騎芻二中各上弦弓一張箭竹一百箇善騎將李檍哨官趙台錫李仁達李貞坤額外壯勇衛尹敏東吳準常以上騎芻一中各木一疋額外壯勇衛李文達鐵箭一矢一百三十七步二矢一百三十五步三矢一百三十步趙在昇鐵箭一矢一百三十五步二矢一百三十一步三矢一百三十二步李行淳鐵箭一矢一百三十一步二矢一百三十步三矢一百三十四步以上直赴殿試額外壯勇衛鄭曦柱鐵箭一矢一百二十九步二矢一百二十九步三矢一百三十五步金學淳鐵箭一矢一百二十五步二矢一百二十四步三矢一百十九步安光質鐵箭一矢一百十步二矢一百五步三矢一百五步南錫九鐵箭一矢一百一步二矢一百十步三矢一百六步以上直赴會試哨官李宗祥掌革邊一中木一疋○將校壯勇衛任慶麗柳葉箭邊四中加資敎鍊官金得源等五人柳葉箭邊三中各筒箇一部壯勇衛朴枝興等六人柳葉箭貫一中邊一中知彀官呂鉉長等十五人柳葉箭邊二中以上各上弦弓一張壯勇衛王道吉等二人柳葉箭貫一中知彀官朴道默等三十五人柳葉箭邊一中以上各木一疋壯勇衛崔宗佑等二人騎芻四中加資壯勇衛金宗儉等七人騎芻三中各半熟馬帖一隻壯勇衛韓昌麗等九人騎芻二中各上弦弓一張箭竹一百箇壯勇衛陸重秀等三十八人騎芻一中壯勇衛柳孝運等三八月刀上中申德就等二人雙劍上中以上各木一疋壯勇衛金孝逸等九人月刀上下宋亮臣等五人雙劍上下以上各木一疋壯勇衛表建瞻鐵箭一矢一百五十三步二矢一百五十三步三矢一百五十五步邊將除授壯勇衛金光福等五人棍芻一中各木布各一疋壯勇衛宋亮臣立芻一中木一疋壯勇衛金興哲掌革貫一中大緞軍服一次壯勇衛浪世龍掌革邊一中木一疋壯勇衛金孝逸靑龍刀運用木布各一疋壯勇衛金景興靑龍刀能擧木一疋壯勇衛表建瞻等二人靑龍刀半擧各布一疋○馬步軍砲射藝入格五百三十七人直赴殿試一人將校陞差一人陞禁軍二十二人陞九斗十二人陞八斗九人熟馬帖五隻半熟馬帖六隻兒馬帖十二隻木二疋布一疋一人木二疋十六人木布各一疋十四人木一疋三百七人布一疋一百二十一人拜峯鎭將校金千得等九人柳葉箭邊一中各木一疋各色軍砲入格五十二人布二疋三人木一疋七人布一疋四十二人鷺梁鎭各色軍砲入格七人各布一疋○鄕軍色地方官龍仁縣令丁遇泰始興縣令尹守翼果川縣監金鋼以上柳葉箭貫一中各上弦弓一張坡州武士張致明柳葉箭貫一中邊二中加資騎芻三中加資代筒箇一部弓矢一部水原武士李弘圭柳葉箭貫二中邊二中高陽武士元儀益柳葉箭邊四中張致永柳葉箭貫二中邊中果川將校金億仁柳葉箭貫一中邊二中坡州武士朴根載等三人騎芻三中以上加資安山將校金鳳煥柳葉箭貫二中邊二中直赴殿試楊州將校金載敏高陽將校李弼寬以上柳葉箭邊三中直赴會試高陽將校金景興龍仁將校李聖宜等二人始興將校朴海信以上柳葉箭貫二中各兒馬帖一隻水原將校崔道義廣州武士崔致柱以上柳葉箭邊三中各筒箇一部高陽武士李仁成坡州武士朴景烈龍仁將校高仁成安山將校金鼎益始興將校李長源以上柳葉箭中中邊一中水原將校洪履澤等二人楊州武士安成彬等二人高陽武士南東昌等四人坡州武士扈光迪等三人廣州將校盧景行始興將校姜信成等三人果川將校金責福以上柳葉箭邊二中坡州武士李振行騎芻二中水原武士張得寬楊州將校尹郁等二人砥平將校方周煥等二人高陽武士金仁郁等五人坡州將校金光燁龍仁將校姜贊周等四人廣州將校南宮烈等四人安山將校朴中弼等二人果川將校邊得亮以上柳葉箭貫一中高陽武士李仁成片箭貫一中水原武士劉湖一等二人高陽武士奉順福等四人坡州武士朴景烈等三人以上片箭邊一中各上弦弓一張楊州武士韓鎭烈等八人砥平將校朴成大等四人高陽武士奉順福等七人坡州武士史元仲等十八人龍仁武士金濟遠等三人廣州將校李廷良等五人安山武士金光燁等七人始興將校毛得中等十人果川將校邊得仁等八人以上柳葉箭邊一中各木一疋水原將校嚴敬民等四人柳葉箭貫一中水原武士徐仁喆等十四人柳葉箭邊一中坡州武士扈光迪等七人騎芻一中以上各箭竹一百箇○水原哨軍砲射藝入格二百十六人直赴會試三人筒箇一部一人木布各一疋十四人木一疋四十人布一疋一百五十八人○外營七色軍砲入格二十一人木二疋一人木一疋六人米二斗十八人○右司五哨砲射藝入格三百十六人直赴殿試十人直赴會試二人筒箇一部三人木布各一疋十一人木一疋六十八人布一疋三十九人米二斗一百八十三人左司五哨砲射入格二百二十九人直赴殿試五人直赴會試一人兒馬帖一人木布各一疋七人木一疋四十人米二斗一百七十五人○差備官金錫斗柳葉箭貫一中邊三中熟馬帖一隻申義喆柳葉箭貫中邊二中邊將除授金相敏柳葉箭邊三中筒箇一部李守仁等三人柳葉箭邊二中各上弦弓一張池景邦等三人柳葉箭邊一中各木一疋軍器寺冶匠砲入格七人布二疋一人布一疋六人衛將所書員使令砲入格五人各布一疋○以上直赴殿試二十人直赴會試十二人加資十二人邊將除授二人熟馬帖六隻半熟馬帖十三隻兒馬帖十七隻大緞軍服一次陞將校一人陞禁軍二十二人上弦弓一百三張筒箇十三部長箭一部片箭一部筒兒一箇箭竹三十八部米五十石二斗木十四同四十八疋布九同十四疋每朔加下米二石十三斗
정조 23년 · 강
召見來待諸臣于春塘臺水原留守徐有隣直提學李晩秀京畿監司徐鼎修
정조 23년 · 강
命壯勇外營遙領部將乏擬之時以內營前銜哨官及額外壯男衛已出六者差出
정조 23년 · 목
壯勇大將申大顯啓言外營遙領部將李運植除拜宣傳官矣其代當以額外壯勇衛差送而額外乏人難以排擬今番則自外營差代之意請分付敎以內營差出旣有節目若値參下乏人之時則內營前銜哨官及額外壯勇衛已出六人中一邊推移差出具草記書入望單
정조 23년 · 강
改差外營衛將林泰遠
정조 23년 · 목
壯勇外使徐有隣啓言長樂隊入防在來初中衛將林泰遠當率領入直而身病猝重勢難察任今姑改差其代請令該曹口傳差出待下批趁卽擧行從之
정조 23년 · 강
命畿驛卜馬限三十匹換立騎馬
정조 23년 · 목
京畿監司徐鼎修啓言各驛釐弊節目前道臣李在學在任時已爲成出而猶有所未及停當者蓋其永久無弊莫如加立馬匹而各驛卜馬多有有名無實就其中限三十匹位田畓除出換立騎馬則凡干公役似不至太苟艱卜馬旣爲騎馬則當以騎馬例給價其給價之節自臣營略有拮据之道請以此定式施行從之
정조 23년 · 강
命前參議梁周翊勿拘常格差送守令
정조 23년 · 목
敎曰贈判樞兼兵判大提學梁大樸印其集表其閭贈爵賜謚之成命已久且以故相擧批答弁其卷首仍命文任撰狀而尙未延謚之故祭文雖製下亦不得祗受云嘗聞嶺邑治績甚著人亦矍鑠令該曹勿拘常格前參議梁周翊守令差送
정조 23년 · 강
吏曹判書徐龍輔以咨文錯誤事陳疏請譴賜例批政府以經傳朱書專治人薦單啓
정조 23년 · 목
議政府啓言謹依下敎經傳朱書專治人隨聞見別單書入○別單幼學金日柱年五十五居驪州牧使任焴年六十三居京幼學李東允年五十九居瑞山進士姜始煥年三十九居星州左議政沈煥之薦生員尹斗基年四十居定山幼學姜必孝年三十六居安東右議政李時秀薦
정조 23년 · 강
遞冬至副使李基讓所帶戶曹參判及同春秋之任
정조 23년 · 목
吏曹啓言觀此戶曹參判李基讓上疏則以爲臣所帶度支佐貳金吾春秋兼銜方當出疆亟許鐫改云地部佐貳及春秋兼銜出疆之臣元無仍帶之例似當遞改至於金吾兼銜則纔已差代今無可論請置之從之
정조 23년 · 강
拿處繕工監役尹仁基東部令申光祜
정조 23년 · 목
禮曹啓言依定式發遣郞廳南壇先農壇先蠶壇雩祀壇祈雨壇馬祖壇漢江壇司寒壇厲壇次第看審則南壇西邊紅箭門北邊柱根塗灰剝落先蠶壇東邊紅箭門橫木朽傷柱根塗灰剝落雩祀壇東邊紅前門北邊柱根塗灰剝落漢江壇東邊紅箭門兩邊柱根塗灰剝落卽爲修改事分付該監而先蠶壇紅箭門橫木朽傷處則去七月看審時已爲執頉卽速修改之意草記啓下後移文戶曹知委繕工監矣初不修改以致今番之更爲執頉其所擧行萬萬駭然趁不修改之該監官員及全不看護之當該部官不可無罪竝拿問處之而此後看護等節着實擧行之意請各別申飭允之
정조 23년 · 강
命謝恩使齎去表咨文依勅咨進來謄本釐改下送罷回還正使趙尙鎭副使徐瀅修書狀官韓致應職
정조 23년 · 목
承文院啓言卽因回還進賀使狀啓禮部頒發詔書順付咨一道方物移準咨一道勅書一道更爲謄來矣今番進賀兼謝恩使行所齎去詔書順付謝恩表文方物移準謝恩表文及禮部回咨二道頭辭不可不準此咨文中主客司案呈句語節該釐正雖以勅書言之前來謄本中于字六處今番皆書以於字普施之施字書以被字進賀表文咨文亦當一依今本釐改表文三道咨文三道更爲罔夜正書別定齎表官及禁軍下送于使行所到處以爲齎去之地前齎去表文三道咨文三道還付齎表官上送之意分付使臣處勅書謄上何等愼重而字句錯誤初不審察有此臨時改書之擧揆以事體萬萬疏忽當該回還使臣請竝施譴罷之典允之
정조 23년 · 강
命武臣朔試射連三次居首人武兼金九剛加資
정조 23년 · 목
兵曹啓言再昨年九月因本曹草記各廳堂下武臣朔試射居首施賞事批旨內連三次居首者不必別作層節臨時草記稟旨以爲施賞事命下矣武臣兼宣傳官金九剛八月朔試射以十八矢居首九月朔試射以二十一矢居首今日朔試射又以二十四矢居首三朔試射連爲居首矣敎以加資
정조 23년 · 강
兵曹以武臣朔試射時未滿四矢人棍治連三次不進人汰去啓
정조 23년 · 목
該曹啓言今日各廳堂下武臣朔試射時中樞經歷尹心輝訓鍊主簿張漢籌俱未滿四中依定式各決棍十度都總都事尹孝達柳葉箭二中騎芻一中以矢數計之則雖未滿四中騎芻例爲倍劃故不爲決棍部將曺慶夏訓鍊奉事李再周等或稱呈辭或稱身病連三次不進竝依前例汰去
정조 23년 · 목
以李庚運爲承旨鄭尙愚爲吏曹參議兪漢寧爲大司諫曺允遂爲執義金熙洛爲持平趙恒鎭柳台佐爲正言尹命烈爲修撰金銑爲副修撰李祖承爲禮曹參判柳成逵爲熙川郡守洪奭周檢閱單付
정조 23년 · 강
命農圃田結橫侵事令奉常寺詳考草記
정조 23년 · 목
因農圃內官金應齡手本奉常寺所管田結外更勿橫侵之意分付事敎以令該寺詳考草記
정조 23년 · 강
命黃海監營全羅兵營都試居首人直赴殿試之次人直赴會試
정조 23년 · 목
兵曹啓言觀此黃海監司朴基正狀啓則本營屬別武士及禁衛營鄕騎士今己未條四等都試時右列別武士閑良崔應玄居首右鄕騎士閑良玄升聞居首左鄕騎士閑良申大胤秋等騎芻沒技選武軍官今己未條都試時金來坤居首張應度之次竝令該曹考例稟處云崔應玄玄升聞申大胤金來坤似當依法典直赴殿試張應度直赴會試請上裁從之又啓言觀此全羅兵使沈鑏啓本則本道蘆嶺以南馬兵今己未條都試時馬兵崔通斗居首馬兵徐有孫之次令該曹稟處云崔通斗似當依法典直赴殿試徐有孫直赴會試請上裁從之
정조 23년 · 목
僚屬李魯春兪漢篤入參講說見講學廳日記
정조 23년 · 강
行藥院入診于誠正閣
정조 23년 · 강
命經傳朱書專治人待薦單齊到該房更稟
정조 23년 · 목
敎曰政府薦單先入而銓堂泮長道臣薦單齊到然後當有措處待齊到該房更爲微稟
정조 23년 · 강
重推江華留守洪明浩仍飭留庫穀欠縮者嚴覈準充
정조 23년 · 목
備邊司啓言卽見江華奉命宣傳官鄭周誠狀啓則以爲戶南庫玄黃兩庫所在各種較檢反閱木則抽栍尺量間有麤劣未準尺者銀子則天銀五千四百八十七兩五錢內一兩爲縮丁銀二萬七百五十五兩一錢內一兩爲剩而銀品名色大相不同且丁銀銀片中心透出三緣者間或有之故刀抹看審則雜鐵交合宛然無疑司倉戶曹倉丁巳條時留庫米四百三石內庫子無面爲十二石而五十一石抽栍斛量則欠縮爲十石戊午條時留庫米爲八千八十七石內一百六石抽栍改量則每石欠縮多或爲二三斗少或爲八九升合量縮爲十七石而七十六石則地垈濕氣上透石子腐傷改量換石則欠縮爲十三石丁巳條則非但欠縮米色麤劣戊午條比丁巳條稍勝今春還分時盡分丁巳條然後犯分於戊午條而遺置丁巳條四百三石致此欠縮二十餘石者有違用舊蓄新之法意爲辭矣天丁銀雖有些少剩縮都數則無欠銀片之雜鐵父合似由於星數之稍劣而未見奸弄之跡別無可論木品之升尺麤短若非捧上之不能照檢必是下屬之從中幻弄而事在年久雖難一一追究此後則另飭收捧之節申嚴典守之法凡百上下必須用舊蓄新俾莫重公貨漸有充實之效至於倉穀一款二十萬元總每年留庫之米未滿一萬保障重地積聚之枵然固已萬萬寒心而所謂留庫之穀有名無實又皆如此丁巳條之庫屬欠逋米色麤劣姑捨勿論戊午條一百六石抽栍改量所縮至爲十七石之多以此推之八千餘石量縮將不知爲幾石新捧之穀未過一年苟非色庫輩之用意作奸寧有是理雖未必逐石不完大體則槪可知也以此分還小民之受弊將何以支堪乎不飭之責專在守臣該留守洪明浩爲先從重推考留庫穀物使之一竝斛量欠縮實數卽爲嚴覈準充後形止狀聞之意請分付允之
정조 23년 · 강
放時囚尹仁基申光祜
정조 23년 · 목
因囚單敎以附過放送
정조 23년 · 강
重推南兵營所管官鎭門聚點時軍器升物有頉守令邊將
정조 23년 · 목
兵曹啓言卽見南兵使崔景岳狀啓則南北各邑鎭堡今秋官鎭門聚點時分送褊裨摘奸則聚點果如正操例軍額亦無闕點之弊而軍器什物服色器機有執頉處故該邑鎭座百將官等決棍懲勵爲辭矣軍器什物常時不能修改致有此執頉之擧其在戎政誠甚疏忽請當該守令邊將竝從重推考允之
정조 23년 · 강
重推承旨沈象奎吏曹判書徐龍輔參判李書九推承旨李尙度
정조 23년 · 목
敎曰望筒之具鑰匙入啓法意何如昔有承宣尹東昇因落點望筒中謄紙之混下其時風裁至今爲院中之美事昨以吏批前政啓下望紙混入於兵批口傳望筒者古今人之擧職溺職何太相反乎當該承旨沈象奎及政官從重推考吏房承旨推考
정조 23년 · 강
推宣傳官李格遞差承旨李尙度
정조 23년 · 목
政院啓言宣傳官李格今日加資肅拜單子誤以同知中樞府事書呈臣之矇然捧入不勝惶恐而奏御文字有此錯誤事甚駭然所當重勘而本院請推外無他罰何以爲之乎敎以可謂無所對何責乎武臣推考後勿施使之更呈政院事駭然卿則遞差
정조 23년 · 목
以李義鳳爲大司諫李龜雲爲副修撰李翊模爲戶曹參判李書九爲同經筵洪奭周爲注書
정조 23년 · 강
敍前承旨李冕膺等
정조 23년 · 목
敎曰雖有處分其實則槐院之事非可專責於政院者前承旨李冕膺洪義浩敍用前執義趙弘鎭事容有可恕與其時該房承旨亦爲敍用
정조 23년 · 강
罷承旨金祖淳職遞承旨李集斗韓用鐸以閔台爀兪漢寧徐有聞趙弘鎭爲承旨竝前望也
정조 23년 · 목
祖淳違召集斗有身病用鐸不爲仕進也
정조 23년 · 강
遞差承旨李庚運以李貞運代之前望也推吏曹判書徐龍輔
정조 23년 · 목
政院啓言承旨座次單子中大司諫兪漢寧以副護軍誤書以入臣之矇然捧入不勝惶恐座次單子今方改書以入而奏御文字有此誤書之擧事極未安請當該吏曹堂上推考允之敎以政院之做錯何其多也爾亦遞差前望單子入之待下批牌招察任
정조 23년 · 강
罷修撰尹命烈職
정조 23년 · 강
罷江原監司南公轍職平昌郡守李廷顯拿處審藥令攸司科治
정조 23년 · 목
內醫院啓言關東封進人蔘前後申飭非止一再而今番十月令納人蔘當捧十四斤四兩內所捧爲八斤二兩零退却爲六斤一兩零御藥事體何等嚴重而不善察飭退却之數若是夥然其在警勵之道不可只令改納而止請江原監司南公轍罷職領納差使員平昌郡守李廷顯令該府拿問處之當該審藥移法司從重科治允之
정조 23년 · 강
承旨徐有聞趙弘鎭陳疏引義竝賜例批
정조 23년 · 목
有聞疏略曰臺啓事體何如而合辭尤重此而不審其罪不輕一日之內兩司各出姑停致使合啓闕而不傳論其罪犯臣實爲首薄罷旋敍天牌繼降而臣之情勢何敢揚揚冒進乎乞治臣罪○弘鎭疏略曰臣之日昨做錯大失臺體臺評峻發縮伏訟愆曾未幾日而銀臺除旨又下臣之情勢誠不敢揚揚冒進乞遞臣職
정조 23년 · 강
遞承旨兪漢寧
정조 23년 · 강
罷京畿監司徐鼎修職
정조 23년 · 목
敎曰留門公事擧行遲滯當該畿伯罷職
정조 23년 · 강
命前京畿監司徐鼎修拿處
정조 23년 · 목
政院以前京畿監司徐鼎修所佩密符還納請出密匣修正敎以何可今始來納乎不可罷職而止拿處其代差出間令都事權察
정조 23년 · 강
禁推備堂金文淳趙鎭寬李秉鼎李冕膺兵曹判書李在學參判金履翼
정조 23년 · 목
敎曰備堂之擅離編輯之所者當該騎堂竝禁推
정조 23년 · 강
命左議政沈煥之施以不敍之典兵曹佐郞韓致海明日殿座時記過待令
정조 23년 · 목
因煥之焚黃後入來肅拜單子敎以法之不行自大官犯之嚴飭騎郞勿納大臣卿宰於敦化金虎之間則卿雖不知入來騎郞何無一言乎其在信令之道不可顧見大臣當該騎郞爲先出付明日殿座時待令若此則卿兼有不能檢飭具僚之責由前由後不可曲恕施以不敍之典此意史官傳之尋因煥之請對啓辭敎以已處分休紙還下
정조 23년 · 강
命宣傳官閔宗爀李漢極等記過待令
정조 23년 · 목
敎以當該宣傳官當嚴處記過待令
정조 23년 · 강
命訓局都提擧李秉模兼察扈衛大將
정조 23년 · 목
政院啓言扈衛廳軍官來言大將沈煥之方在罷職不敍中總察無人印信來納何以爲之乎敎以訓局都提調兼察
정조 23년 · 강
命以明日親臨北營試射局出身
정조 23년 · 목
敎曰皤皤白髮長在於執戟守門之列每所矜念兼欲臨北營明日局出身等當試射試官訓將御將兵曹總府入直堂郞爲之力難射的者試以小布技未嫺弓者代以鳥銃以此分付○敎曰明日北營殿座時訓局步軍五哨馬軍一哨禁軍三番隨駕餘皆除之當以步輦往來別雲劍寶劍竝置之侍衛入直擧行○敎曰甚憊矣明日北營殿座時出還宮當用駕轎試官以下依內試射例時服隨駕御將習陣進去代總戎使爲之兵曹時無行公堂上出番總管一員代直別侍衛則壯帥爲之事分付
정조 23년 · 목
政院啓言禮曹郞廳來言明日北營親臨試射時儀註節目當爲磨鍊以入而判書金文淳禁推參判李祖承參議洪樂游罷職不得擧行云何以爲之乎敎以參議前望單子入之又啓言禮曹參議李魯春未肅拜不得擧行云請牌招敎以先爲擧行
정조 23년 · 강
遞兵曹參議李殷模
정조 23년 · 목
政院啓言兵曹郞廳來言明日北營親臨試射時侍衛及守宮當爲備員而判書李在學參判金履翼方在禁推中參議李殷模在外只有參知李顯默一人守宮他無推移之路云何以爲之乎敎以在外堂上許遞前望單子入之
정조 23년 · 강
遞差兵曹參議李顯默
정조 23년 · 목
敎以兵曹入直堂上遞差
정조 23년 · 강
以李敬五爲兵曹參議李儒慶爲兵曹參知幷前望也尋命遞差
정조 23년 · 목
因儒慶肅拜單子敎以不卽肅拜兩騎堂遞差
정조 23년 · 강
配司謁申敬玄于富寧府
정조 23년 · 목
刑曹啓言依下敎傳命不善擧行司謁申敬玄決杖一百後富寧府定配押送
정조 23년 · 강
壯勇營楊根加平鄕武士射放入格人施賞有差
정조 23년 · 목
該營啓言本營楊根加平鄕武士下番試射放時優等人別單及入格人賞格別單書入○楊根加平鄕武士鳥銃優等加平鄕武士閑良朴成先鳥銃初次貫一中邊二中再次邊三中比較邊一中直赴殿試○領軍將官以下各技入格領軍把總安橚哨官李魯昌柳葉箭邊一中各箭竹一百箇射手金福得柳葉箭貫一中弓子一張林興福等二名邊一中各箭竹一百箇砲手朴龍大鳥銃貫一中邊一中李德仁等七名邊二中各木布各一疋卓任得貫一中木一疋鄭世興等二十六名邊一中各布一疋用劍軍朴成先等二名上中各木一疋金成寬等二十名上下各布一疋私習沒技從自願更試軍元善大私習鳥銃邊三中更試貫一中宋驗尙私習邊三中更試邊一中各木布各一疋朴儉同私習鳥銃貫二中邊一中安時老味私習貫一中邊二中各木一疋
정조 23년 · 강
前右議政李時秀前執義曺允遂前知中樞府事洪良浩等副護軍李魯春等前承旨金祖淳前京畿監司徐鼎修等大司諫李義鳳前判書金文淳等陳疏檢校待敎李存秀陳箚
정조 23년 · 강
命淸南都試居首人直赴殿試沒技人加資
정조 23년 · 목
兵曹啓言觀此平安監司閔鍾顯啓本則淸南馬兵及左別武士都試時馬兵金云采居首許德才之次別武士出身安道炯柳葉箭沒技云矣居首金云采似當依法典直赴殿試之次許德才亦當直赴會試沒技出身安道炯施以加資之典而係千恩典請上裁從之
정조 23년 · 강
以五衛將柳得恭白東遠金洪運差假承旨
정조 23년 · 목
敎曰院中有同副之擧行可謂一其足矣而代押莫重當追到試所其間五衛將柳得恭白東遠金洪運假承旨差下
정조 23년 · 강
御北營行局出身試射試官安昌君燝申大謙李儒慶安思默尹勉鎭
정조 23년 · 목
具翼善冠袞龍袍乘轎出永肅門曜金門至北營降轎仍入小次以承傳色口傳下敎曰憊矣不欲親臨試射先爲設行而以砲應試人使之明日待令試官入庭行禮訖仍行試射
정조 23년 · 강
命局出身未畢試者明日中日廳試取
정조 23년 · 목
敎曰明日未畢試局出身試放試官御將都監中軍行首宣傳官兵曹入直郞廳爲之中日廳試取仍爲頒賞承旨一員進去
정조 23년 · 강
行護軍申大顯求對不許
정조 23년 · 목
政院啓言行護軍申大顯試射已畢尙無回鑾之命衷情萬萬煎迫冒萬死求對矣敎以退去大顯又求對敎以退去
정조 23년 · 목
軍兵排立之事則謂之兵衛環列者何也如此爽實之疏承旨何爲捧入乎還給
정조 23년 · 강
命副護軍尹長烈前參議李儒慶陞資差宗廟景慕宮朔祭獻官
정조 23년 · 목
政院啓言來十一月初一日宗廟朔祭獻官鄭大容方在拿處中景慕宮朔祭獻官金達淳方在罷職中今日竝不得淸齋云何以爲之敎以入來文臣三品以上書入○敎曰入來三品問于入來大臣書入而履歷及出身最久人別爲書入○判府事李秉模以李魯春兪漢寧尹長烈閔昌赫書入敎以書入四人中尹長烈最久其外李儒慶卽故相之甥而立朝近三十年此兩人分付該曹陞品付標使卽淸齋
정조 23년 · 목
乘轎出小次出北營門外判府事李秉模詣駕前問候予曰卿則何以往還耶秉模曰臣不知何以
정조 23년 · 강
以李魯春爲吏曹參議前望也
정조 23년 · 목
敎曰廟宮朔祭獻官陞品人當爲下批吏曹在外參議許遞前望單子入之待下批先爲口傳下批
정조 23년 · 강
還收大臣以下處分傳敎仍命閣臣徐龍輔鄭大容李晩秀金近淳爲先削職拿問捧口招以聞
정조 23년 · 목
敎曰今旣妥帖大臣閣臣重臣宰臣將臣道臣儒臣臺臣近日處分傳敎還收莫重者受敎莫嚴者事面也靈城君事以後除非大臣孰敢待命於金吾近處況其門內乎悤遽自悤遽固陋自固陋腰金衣緋之臣擧措之奊詬若此豈非朝廷之恥乎寒心云云亦云歇後且況下義禁府之法歸重於傳旨則比之不敍罷職之一張傳敎已究竟其彼此階限尤自別當以朝衣朝冠與共泥首於勘罷諸臣平服齊會之處否則無寧仍住在處而已凡義理隨處無不在莫曰微事秋毫是爭則其爲悖義違理與年前之越獄駭擧可謂同行異情不料邇列乃有似此干犯幾何不爲復尋前轍徒歸於欲巧反拙乎當該下義禁府傳旨未啓下承傳未承授而違越受敎胥命金吾諸臣等捧現告爲先削職當刻內拿囚仍卽開坐嚴問捧口招萬一游辭納招當臨門親問嚴處以重受敎以嚴事面所謂國體隨處掃地于亦異哉卿宰請對六曹參議之混參而入於現告何也所以收敍中勿論而諸承旨則同罪諸臣旣分揀一體分揀牌招推移入直
정조 23년 · 강
以李尙度金履翼爲同義禁前望也
정조 23년 · 목
敎曰禁府堂上未差之代前望單子入之待下批先開坐後謝恩
정조 23년 · 강
命嶺南夏秋等試藝優等武士待上來草記
정조 23년 · 목
慶尙監司申耆狀啓以爲道內武士夏秋等試藝自監兵營依定式課試臣營所抄二百十三人左兵營所管邑所抄十五人右兵營所管邑所抄七人合二百三十五人今月十一日合試於大丘府與參試官中軍白宗海大丘營將趙恩錫眼同試取各技優等八人起送兵曹姓名矢數年歲居住父名顯祖開坐于後出身趙台鉉鐵箭一矢一百五十二步二矢一百五十八步三矢一百五十步年三十二本咸安居咸安父幼學德基十一代祖進士贈吏曹判書旅折衝崔榮祖鐵箭一矢一百五十步二矢一百五十七步三矢一百五十步年三十六本鐵原居金山父學生顯重十四代祖昌城府院君瑩閑良趙相赫鐵箭一矢一百五十步二矢一百五十二步三矢一百五十步年二十五本咸安居咸安父幼學鐸珍十代祖進士贈吏曹判書旅閑良權龍達片箭邊二中年二十本安東居蔚山父幼學斗滿閑良林遇榮片箭邊二中年三十本平澤居善山父幼學栽和七代祖龜城府使俊業閑良金光俊片箭邊二中年三十七本善山居尙州父幼學聖海十五代祖知平海郡事濟閑良洪胄榮片箭邊二中年二十九本豐山居尙州父幼學樂禧八代祖大司憲贈領議政履祥閑良金啓商片箭邊二中年二十五本商山居尙州父幼學廣胤敎以待其上來草記事分付兵曹
정조 23년 · 강
訓鍊都監以北營入直軍等施賞啓
정조 23년 · 목
訓局啓言依下敎北營入直書字的二名牌頭二名各米三斗七色軍四十五名聽令軍三十二名各米一斗分給
정조 23년 · 강
命以來初四日親行景慕宮冬享
정조 23년 · 목
因禮曹親祭取稟有是命○該曹又以省牲器親臨磨鍊取稟敎以以親行磨鍊
정조 23년 · 강
判下兵曹景慕宮冬享親行時軍兵磨鍊取稟
정조 23년 · 목
該曹以景慕宮冬享親行時隨駕留陣軍兵磨鍊取稟敎以訓局步軍十五哨馬軍三哨爲先後廂禁軍三番隨駕禁將率御營出番軍本營騎士留陣
정조 23년 · 목
僚屬鄭日煥朴宗羽申大羽入參講說見講學廳日記
정조 23년 · 강
賜左議政沈煥之右議政李時秀疏批
정조 23년 · 목
煥之昨日陳疏又與時秀聯疏時秀再昨日昨日陳疏是日竝批以省疏具悉卿懇仍敎曰此批答遣史官傳諭
정조 23년 · 강
行藥院入診于誠正閣仍次對以李秉模爲領議政
정조 23년 · 목
藥院請診批以予安得不憊精力日疲似此酬應年年益難苦哉○因次對頉稟敎以爲卿等之觸冒風寒黽勉還宮而卿等之尙在闕外其可曰篤信予言乎賓對仍爲來會事令備郞傳諭敎曰大臣備局堂上引見仍爲詣閤○予曰昨日事以卿之故稍成模樣幸得早返矣